
1) G.B, G.P, B.H, E.B, V.M, O.R, F.M, Z.I,  A.T, akuzuar për kryerjen e veprave penale “Rekrutimi i personave për kryerjen e veprave me qëllime terroriste ose të financimit të terrorizmit”, në bashkëpunim parashikuar nga neni 231 e 25 i Kodit Penal, “Nxitja, thirrja publike dhe propaganda për kryerjen e veprave me qëllime terroriste” në bashkëpunim, parashikuar nga neni 232/a dhe 25 i Kodit Penal, “Nxitja e urrejtjes ose grindjeve” ne bashkëpunim, parashikuar nga neni 26 dhe 25 i Kodit Penal dhe vepra te tjera penale (Mbajtja e armeve pa leje etj). 
Në këtë çështje te përfunduar me vendimin nr. 58, datë 03.05.2016 të Gjykatës për Krime të Rënda, te pandehurit (me përjashtim te disa prej tyre, për disa nga akuzat) janë deklaruar fajtore dhe dënuar për veprat penale për të cilat janë akuzuar. Vendimi është lënë në fuqi nga Gjykata e Apelit për Krime të Rënda me vendimin nr. 118, datë 30.11.2016, duke u ndryshuar pjesërisht për disa prej akuzave për të cilat disa të pandehur ishin shpallur të pafajshëm. Kolegji Penal i Gjykatës së Lartë me vendimin nr. 00-2023-1559 datë 05.10.2023 ka vendosur mospranimin e rekurseve te ushtruara nga të pandehurit V.M dhe O.R.
Faktet e kësaj çështje konsistojnë në aktivitetin e te pandehurve për ushtrimin e veprimtarisë së tyre si një grupim islamik, aktiviteti ushtruar fillimisht ne zonën e rretheve Librazhd e Pogradec me pas duke u zhvendosur në xhaminë e ndodhur në vendin e quajtur “Unaza e Madhe” në Tiranë, xhami në të cilën i pandehuri G.B ishte vetëshpallur imam i xhamisë. I njëjti aktivitet është ushtruar edhe nga i pandehurit B.H ne xhaminë e Fushë Mëzezit, në rrethin e Tiranës Të pandehurit G.P dhe E.B, prej vitesh, kanë qenë frekuentues të xhamisë së ndodhur në qytetin e Cërrikut, në Rrethin e Elbasanit, por disa vjet para regjistrimit të këtij procedimi nuk kanë mundur të marrin drejtimin e saj dhe për shkak të divergjencave thelbësore me pjesën më të madhe të besimtarëve muslimanë që frekuentonin xhaminë e Cërrikut rezulton se i pandehuri G.P, i ndihmuar edhe nga i pandehuri E.B, ka mundur të grupojnë pjesën e besimtarëve që ishin ndjekës të ideve të tij mbi islamin dhe kanë krijuar musalanë e Cërrikut, ku mblidheshin dhe mbanin ligjëratat përkatëse. I gjithë aktiviteti i xhamive të drejtuar nga të pandehurit Genci e Bujar si dhe veprimtaria e musalasë në Cërrik, zhvillohej, jo vetëm jashtë juridiksionit të Komunitetit Mysliman Shqiptar, por edhe se vepronte pa ndonjë statut apo rregullore të miratuar nga besimtarët që frekuentonin ato dhe, për rrjedhojë, as nuk rezulton të ishin regjistruar në gjykatë si tarikat më vete, duke pasur në vëmendje këtu ligjin nr. 10056, datë 22.10.2009 për ratifikimin e marrëveshjes ndërmjet Këshillit të Ministrave dhe Komunitetit Musliman të Shqipërisë, për rregullimin e marrëdhënieve të ndërsjellëta, në nenin 5 të të cilit parashikohet, nder te tjera, se :
1. Shteti respekton Komunitetin Mysliman të Shqipërisë dhe njeh si përfaqësues të saj vetëm personat e autorizuar nga Komuniteti Mysliman i Shqipërisë dhe garanton mbrojtjen e Komunitetit Mysliman të Shqipërisë nga çdo person ose grup që pretendon emrin, objektet e kultit, pronat, simbolet dhe vulën e saj.
2. Komuniteti Mysliman i Shqipërisë respekton bashkësitë e tjera fetare të njohura në Shqipëri, besimtarët e tyre dhe ritet që ata praktikojnë. 
3.  Komuniteti Mysliman i Shqipërisë ka të drejtë të organizohet dhe të realizojë misionin e tij në mënyrë të pavarur nga shteti, duke respektuar parimin e laicitetit të shtetit, Kushtetutën dhe ligjet në fuqi.
Gjatë gjykimit ka rezultuar se grupimi në të cilin bënin pjesë të pandehurit, me organizatore disa prej tyre, te vetëshpallur imamë, zhvillonte veprimtarinë e tij mbi nje ideologji te ndryshme nga ajo e Komunitetit Musliman Shqiptar, si entitet i njohur nga shteti dhe qe ushtron veprimtarinë e tij sipas parimeve te cituara me sipër (neni 5 i ligjit sipërcituar). Po ashtu ky komunitet, disa prej te pandehurve, janë angazhuar ne rekrutimin e personave për ti dërguar ne luftimet qe zhvilloheshin ne Siri.
Rezulton se vendimi i gjykatës është bazuar në një tërësi provash të cilat konsistojnë kryesisht në :
- të dhëna nga përgjimi i komunikimeve telefonike;
- të dhëna nga përgjimi i realizuar ne mjediset ku të pandehurit predikonin idetë e tyre dhe bënin thirrje deh propagandonin kryerjen e veprimeve me qëllime terroriste (xhamitë përkatëse);
- të dhëna mbi literaturën dhe disa botime dhe shkrime publike te bëra nga disa prej tyre qe propagandonin kitë ideologji;
- te dhëna mbi largimin dhe dërgimin drejt Sirise te personave te cilët kane rezultuar te kenë luftuar ne Siri si luftëtare te huaj terroriste, dhe disa prej tyre ne kohen e gjykimit, kishin humbur edhe jetën ne këto luftime; 
- dëshmitë e disa dëshmitareve, një pjesë e te cilëve ishin te afërm te personave që ishin rekrutuar dhe dërguar drejt Sirise ose vete këta të fundit; 
- deklarimet e disa prej te pandehurve, duke sjelle ne vëmendje qe pjesa me e madhe e tyre nuk kane pranuar te bëjnë deklarime madje gjate gjithë hetimit dhe gjykimit kane refuzuar te njihnin autoritetin e organit te hetimit dhe te gjykatës.
- të dhënat e përfituara nga ekspertimi i aparateve telefonike celularë te sekuestruar, përdorur nga te pandehurit;
- dokumentet e sekuestruara ne mjediset qe frekuentonin te pandehurit dhe banesat e tyre;
- aktet e ekspertimit teknik kimik te provave;
- dokumentet e identifikimit dhe udhëtimit te te pandehurve dhe shtetasve te tjerë, mbi te dhënat e udhëtimeve te tyre drejt Sirise;
-  te dhënat e këqyrura ne platforma dhe rrjete sociale te përdorura nga te pandehurit dhe persona te tjerë si dhe komunikimet e realizuara ne këto platforma komunikimi;
 - Raportet e shërbimit dhe vëzhgimit te mbajtura nga policia gjyqësore gjate hetimit;
- informacioni i marrë nga Komunitetit Musliman mbi veprimtarinë e këtij grupimi dhe po ashtu interpretimi teologjik i bere prej tyre, mbi përmbajtjen e komunikimeve dhe publikimeve te te pandehurve dhe personave te tjerë, për te vlerësuar pajtueshmërinë ose jo te tyre me ideologjinë e fesë muslimane, etj. 
Ne gjykim, posaçërisht gjatë apelimit të çështjes, te pandehurit ne mbështetje te qëndrimit te tyre mbi pafajësinë për akuzat që iu atribuohen, nder te tjera, kane pretenduar edhe cenim të të drejtave që garantojnë lirinë e ndërgjegjes dhe besimit fetar, pretendime te cilat janë analizuar nga gjykata ne mënyrë te zgjeruar duke e cilësuar veprimtarinë te pandehurve si nje veprimtari e cila cenon kuadrin kushtetues dhe ligjor te Republikës se Shqipërisë, dhe nuk ka asnjë lidhje me ushtrimin e lirisë se besimit fetar musliman por me ushtrimin e një veprimtarie me qëndrime radikale dhe që sipas gjykatës, përmban qartësisht elemente te disa veprave penale me qëllime terroriste dhe te tjera. 
Gjykata e Apelit për Krime te Renda, nder te tjera, arsyeton se :
Vlerësimi i Gjykatës së Apelit në lidhje me pretendimet e palëve për akuzën e parashikuar nga neni 265 i KP. Duke kundërshtuar vendimin objekt apelimi, (sipas përmbajtjes së kërkesave ankimore, të cituara në pjesën hyrëse të këtij vendimi, por edhe parashtrimit në këtë seancë gjyqësore në Apel), u pretendua nga të pandehurit e mbrojtësit, se jo vetëm nuk kanë kryer veprat penale të parashikuara me nenet 231 e 232/a të KPP, por ata nuk kanë konsumuar as elementët e figurës së veprës penale të parashikuar nga neni 265 i KP, pasi kanë respektuar të drejtat e tyre kushtetuese për lirinë e besimit e të fesë. Madje të pandehurit e mbrojtësit e tyre pretendojnë se procesi ndaj tyre ka qenë i montuar, se ai ka pasur e ka synim për të luftuar Fenë Islame që ata kanë përqafuar dhe e kanë ushtruar, se mungojnë provat që tregojnë për kryerjen e veprimtarisë kriminale që pretendon Prokuroria, prandaj edhe vendimi është i padrejtë e duhet të ndryshohet. Në këto kushte, duke i vlerësuar të lidhura pretendimet e mësipërme me nenit 265 të KP, Kolegji çmoi të trajtojë bazueshmërinë e këtyre pretendimeve, në të dy aspektet e ngritura prej mbrojtjes dhe të pandehurve. 
77. Pretendimet në lidhje me cënimin e të drejtave që garantojnë lirinë e ndërgjegjes e të besimit fetar të të pandehurve në raport me respektimin si prej organeve ligjzbatuse në këtë proces, por edhe prej të pandehurve në dispozitat ligjore e kushtetuese dhe ato që rregullojnë veprimtarinë e Komuniteteve Fetare në Shqipëri.  Kolegji vlerëson se të pandehurve, ashtu sikurse edhe gjithë shtetasve shqiptarë, u garantohet liria e besimit sipas përmbajtjes së neni 24 të Kushtetutës së Republikës së Shqipërisë. Por, në dallim nga sa pretendojnë të pandehurit Genci Balla, Bujar Hysa e Gert Pashja e të pandehurit e tjerë, Kolegji vlerëson se e drejta e lirisë së ndërgjegjes dhe e fesë e parashikuar nga dispozita e mësipërme kushtetuese, garantohet e mbrohet, jo vetëm për ta e frekuentuesit e Xhamive që ata drejtonin, por edhe për çdo person tjetër që jeton në Shqipëri, pavarësisht nëse është i besimit islam, i sekteve të tjera myslimane, apo është i fesë Ortodokse, katolike a i sektit bektashian. Ndërsa lidhur me mënyrën e funksionimit të Komuniteteve fetare dhe rregullimin e marrëdhënieve të tyre me besimtarët përkatës nga njëra anë dhe me shtetin e organizmat shtetërore nga ana tjetër, janë përcaktuar dispozita përkatëse, si në Kushtetutë edhe në ligje të miratuara nga Kuvendi, respektimi i të cilave është i ndërsjelltë, ndërkohë që personat e zgjedhur në krye të institucioneve fetare janë të detyruar t’i respektojnë. Në zbatim të pikës “5” të dispozitës së mësipërme kushtetuese, rezulton se Kuvendi i Shqipërisë me ligje të veçanta, ka ratifikuar marrëveshjet e qeverisë me secilin prej Komuniteteve që janë regjistruar e funksionojnë si persona juridikë. Komuniteti Mysliman i Shqipërisë është organizëm i personave besimtarë mysliman që shfaqin, shprehin dhe /ose ushtrojnë bindjet, parimet dhe praktikat fetare të përcaktuara në burimet e legjislacionit Islam, shkollën juridike fetare “Hanefi” dhe statutin e Komunitetit Mysliman të Shqipërisë”. Për të verifikuar tarikatet që përfshihen në këtë Komunitet, sipas paragrafit të parë të dispozitës së mësipërme, duhet të referohemi përmbajtjes së Dekretit nr 743, datë 26 Nëntor 1946 “Mbi Komunitetet fetare”, i cili në nenin 8 përcakton se:”Me përjashtim të sektit bektashian që formon komunitet fetar më vehte, sektet e ndryshme fetare bëjnë pjesë në komunitetin fetar përkatës. Sektet fetare organizohen dhe veprojnë në bazë të traditave dhe rregulloreve të tyre nëqoftëse këto nuk vijnë në kundërshtim me ligjet e shtetit, rendin publik dhe zakonet e mira.”. Për rrjedhojë veprimtaria e Xhamive që janë drejtuar nga të pandehurit Genci Balla, Bujar Hysa dhe Gert Pashja, pavarësisht ideve e qëndrimeve të tyre ndaj Komunitetit Mysliman Shqiptar, duhet të ishte në përputhje me statutin dhe veprimtarinë e këtij Komuniteti, i njohur nga shteti si organizëm me personalitet juridik për të përfshirë të gjitha tarikatet apo rrymat e besimit islam, me përjashtim të atij bektashian.
78. Në këtë përfundim, vjen Kolegji edhe sepse, duke kapërcyer periudhën e shtetit totalitar, në vështrimin historik të legjislacionit që rregullon veprimtarinë e Komuniteteve Fetare, konstaton se liria e shprehjes dhe e besimit fetar, nuk mund të interpretohet jashtë e në kundërshtim me përmbajtjen e ligjit themelor të shtetit Shqiptar e ligjeve të tjera në zbatim të tij. Kështu, pas shpalljes së pavarësisë së Shqipërisë nga Perandoria Osmane, rezulton se zanafilla organizimit të veprimtarive të Komuniteteve Fetare në Shqipëri, lidhet me Dekret  Ligje “Mbi Formimin e Komuniteteve Fetare” dekretuar nga Mbreti Zog, në datën 09 Korrik 1929. Pra, Kolegji sjell në vëmendje se, jo vetëm aktualisht, në kohën e periudhës që i përket hetimi i kësaj çështje penale apo në tërë periudhën e viteve të demokracisë pluraliste, por edhe në periudhën e shtetit totalitar kur ende lejohej liria e ndërgjegjes dhe e besimit fetar, madje edhe në periudhën e mbretërisë, kur u ngritën themelet e institucioneve të shtetit të pavarur Shqiptar, rezulton se mënyra e organizimit dhe funksionimit të Komuniteteve Fetare ka qenë dhe është e përcaktuar më ligj. Ato duhet të përmbusheshin nga disa rregulla standarde, përfshirë hartimin e një statuti, i cili do të miratohet jo vetëm nga shumica e besimtarëve përkatës, por edhe duhet të aprovohet nga qeveria e të dekretohej sipas përcaktimit të bërë në ligjin thelemtar të shtetit. Nga interpretimi tërësor i dispozitave të mësipërme, ndryshe nga sa pretendojnë të pandehurit, Kolegji vlerëson se Kushtetuta e Republikës së Shqipërisë dhe legjislacioni në zbatim të saj, jo vetëm parashikon të drejtat e qytetarëve për lirinë e besimit e të shprehjes, por edhe garanton mbrojtjen e tyre pa asnjë dallim racial, fetar, të gjinisë, apo bindjes politike. Posaçërisht harmonia fetare është konsideruar e konsiderohet një ndër “thesaret” e popullit shqiptar, e cila jo vetëm respektohet, por edhe mbrohet nga ligjet e miratuara prej Kuventit, të zgjedhur prej tij.

107. Justifikimi i rekrutimit e dërgimit të “luftëtarëve’ shqiptar në Siri, me pretendimin se pjesëmarrja në xhihad luftarak është një detyrë e çdo muslimani, u gjend nga ky Kolegj jo vetëm absurd e anti kushtetues, por, duke analizuar e vlerësuar tërësinë e rrethanave të çështjes në gjykim, në kundërshtim me realitetin e konfliktit e situatën në territoret e shtetit Islamik. Kolegji çmon se thirrja, nxitja e rekrutimi i personave për të shkuar në Siri, nuk mund të kualifikohet sipas dispozitave të reja të KP të shtuara me ligjin nr. 98 datë 31.07.2014. Kolegji erdhi në këtë përfundim sepse konstaton se, si regjistrimi i këtij procedimi cilësimit ligjor të veprimtarisë së provuar kriminale të të pandehurve, me të drejtë i përgjigjet ligjit penal, akuza e ngritur ndaj të pandehurve si dhe vendimi objekt apelimi, përsa i përket qëllime elementëve objektive e subjektivë që parashikon neni 231 i KP, “Rekrutimi i personave për kryerjen e veprave me qëllime terroriste ose të financimit të terrorizmit”, sipas të cilit “Rekrutimi i një ose më shumë personave për kryerjen e veprave me terroriste ose të financimit të terrorizmit, edhe kur këto vepra drejtohen kundër një shteti tjetër, institucioni apo organizate ndërkombëtare, nëse nuk përbën vepër tjetër penale, dënohet me burgim jo më pak se dhjetë vjet”. Duke ballafaquar të dhënat që japin provat e fashikullit gjyqësor me përmbajtjen e dispozitës së sipërcituar, në kundërshtim me sa pretendon mbrojtja dhe të pandehurit, Gjykata e Apelit për Krime të Rënda, vlerëson se veprimtaria kriminale e të gjykuarve në këtë proces, u provua se ka qenë tërësisht në mbështetje të Shtetit Islamik të njohur si ISIS dhe të grupimeve që luftonin për mbrojtjen e zgjerimin e teritoreve të tij. Të pandehurit, me të drejtë janë gjendur fajtor nga Gjykata e faktit sepse, kanë bindur e rekrutuar një numër të konsiderueshmë personash, ndonëse jo me mjete dhune, por duke shfrytëzuar devotshmërinë e tyre ndaj Fesë Islame, të cilët janë dërguar e kanë qenë pjesëmarrës në veprime të drejtpërdrejta luftarake në përbërje të grupimeve që gjendeshin atje. Vetëm në ndonjë rast, të pandehurit edhe kanë stimuluar të rekrutuarit me shpërblime financiare (sikurse ka ndodhur me dëshmitarët E.G dhe A.J të cilëve të pandheurit G.P dhe E.B u kishin premtuar shpërblim deri në 1500 euro). Kolegji vlerëson se në tërësi, të rekrutuarit e pjesëmarrësit në luftime në krah të grupeve terroriste që vepronin në kuadër të shtetit Islamik, (disa prej të cilëve kanë dëmtuar shëndetin, janë gjymtuar apo edhe kanë humbur edhe jetën), nuk rezulton se i lidhte ndonjë interes personal apo detyrim kombëtar për të qenë pjesëmarës në këto veprime. Rastet e prerjes së biletave të udhëtimit apo dhurata për familjet e të rënëve, sikurse është provuar se ka ndodhur në rastin në gjykim (dërgimi i shumës 700 USD të venë shtetasit D.R) nuk mund të konsiderohet motiv për të marrë përfitime materiale nga pjesëmarrja në këto luftime, por vetëm si lehtësi që krijonin drejtuesit e Xhamive për frekuentuesit e tyre që të shkonin në destinacion.

110. Në bazë të analizës e vlerësimit të dokumenteve të sekuestruara si provë në këtë proces, Kolegji bindet se botimet e shpërndara në Internet dhe në ligjëratat e mbajtura prej tyre, të pandehurit Genci e Bujar, synonin të nxisnin ndjekësit e tyre, si frekuentues e praktikues të fesë islame, e më gjerë, për nevojën e pjesëmarrjes dhe të kontributit fizik në përbërje të grupeve që luftonin për konsolidimin e zgjerimin e kufijve të këtij shteti, i cili, sipas tyre fillimisht do të përfshihet terësisht në teritoret e shteteve të Irakut e Sirisë e më pas, do të shtrihej në vendet e tjera, duke përfshirë edhe Shqipërinë. Të pandehurit Genci Balla, Bujar Hysa e Gerti Pashja, kanë synuar të bindin ndjekësit e tyre se në teritorin e shtetit Islamik të Irakut e Sirisë, (ku sipas tyre ishte vendosur zbatohej me sukses Sheriatit në tërësinë e tij), do të gjenin tokën e shenjtë, në të cilën, jo vetëm duhet të shkonin e luftonin muslimanët e devotshëm, por do të ishte nder e fat i madh për ta e familjet e tyre nëse ata do të vriteshin, do të vdisnin e do të varroseshin në atë tokë. Synimi i këtyre të pandehurve, në periudhën e hetuar të veprimtarisë së tyre, ka qenë pikërisht rekrutimi i besimtarëve muslimanë, ndjekës të ideve të tyre për një islam të pastër, për t’i bindur në “drejtësinë” e “begatinë” e shtetit islamik të njohur si ISIS, me qëllim dërgimin e tyre si pjesëmarrës të drejtpërdrejtë në veprimet luftarake që kryheshin në territorin e shtetit Sirian. Pavarësisht se justifikoheshin me nevojën e përmbysjes së rendit kushtetues në Siri, për domosdoshmërinë e shkatërrimit të regjimit të Basharit, sikurse predikonin tek frekuentuesit e Xhamive, të pandehurit kanë synuar që fluksi i të rekrutuarve shqiptarë të mos ndërpritej derisa të arrihej shkatërrimi i të gjithë strukturës thelbësore politike, kushtetuese e sociale, jo vetëm të shteteve të Sirisë e të Irakut,por, në vijim edhe ato të shteteve të tjera arabe e më gjërë. Në këtë mënyrë, këta të pandehur, duke u justifikuar me predikimin e islamit të pastër dhe nevojën e Xhihadit luftarak si detyrën e çdo muslimani të devotshëm, në fakt kanë synuar, mbështetjen e furnizimin me luftëtarë, të grupeve të shpallura e njohura ndërkombëtarisht si terroriste. Ata kanë qenë të bindur se në këtë mënyrë po kontribuonin në realizimin e qëllimit të këtyre grupimeve terroriste, të cilat luftonin e vepronin në Siri e Irak, për shtrirjen e territorit të ISIS, sa më shumë të ishte e mundur, pa respektuar kufijtë shtetërore e kombëtare të vendeve të tjera.
111. Ndryshe nga sa pretendojnë të pandehurit edhe gjatë gjykimit në Apel, jo vetëm nga përmbajtja e synimet e bëra publike prej tyre për Shtetin Islamik, por edhe sipas përcaktimeve të bëra në akte ndërkombëtare, rezulton se ISIS e grupet që kanë vepruar në krijimin e mbështetjen e tij, kanë qenë organizata terroriste, të njohura si pasardhëse e Al Kaedës që ka vepruar më parë në Irak.
112. Ndryshe nga sa pretenduan të pandehurit, e posaçërisht i pandehuri Verdi Morava në diskutimin përfundimtar, Kolegji vlerëson se sipas Rezolutave e dokumenteve ndërkombëtare, është provuar se në vitin 2006 është formuar fillimisht organizata me emrin ISI (Islamic State of Iraq), e cila më pas në vitin 2013 ka marrë emrin DAESH (akronimi në gjuhën arabe), i njohur më shumë me emrin ISIS (Islamic State in Iraq and Syria) ose edhe si ISIL (Islamic State in Iraq and Levant). Në kohën kur çështja penale në gjykim ka qenë në fazën e hetimit paraprak, në 2014, ky shtet ka ndryshuar emërtim duke u quajtur vetëm IS (Islamic State), (të thirrur e njohur prej të pandehurve gjatë komunikimeve të tyre me emërtimin “Deule Islam”), emërtim ky më i përgjithshëm, në përputhje me synimet e predikuesve të tij për shtrirjen globale të këtij shteti. Nga përmbajtja tërësore e akteve e provave të fashikullit gjyqësor u provua se veprimet e të pandehurve Genci Balla, Bujar Hysa e Gerti Pashja, kanë qenë të koordinuara me ideologët më të njohur të krijimit të shtetit islamik të njohur si ISIS-i dhe organizatave terroriste në mbështetje të tij, të cilët synonin që të kthenin IS-in, shtetin Islamik si një lëvizje ndërkombëtare me projekt shembjen e kufijve të shteteve.

2) B.P akuzuar për kryerjen e veprave penale “Kryerja e shërbimeve dhe veprimeve me persona të shpallur”, “Organizata terroriste”, parashikuar nga nenet 230/ç, 234/a/2 të Kodit Penal.
Në çështjen e përfunduar me vendimin e Gjykatës së Posaçme të Shkallës së Parë nr. 68, datë 14.12.2022, i pandehuri B.P akuzohej për kryerjen e veprave penale “Kryerja e shërbimeve dhe veprimeve me persona të shpallur”, “Organizata terroriste”, “Përgjim i paligjshëm i të dhënave kompjuterike”, “Ndërhyrja në të dhënat kompjuterike”, “Ndërhyrja në sistemet kompjuterike” dhe “Keqpërdorimi i pajisjeve”, parashikuar nga nenet 230/ç, 234/a/2, 293/a pg 2, 293/b pg 1, 293/c pg 1 dhe 293/ç. 
Në këtë çështje, shtetasi B.P, shtetas i huaj, akuzohej për dhenien e informacioneve në drejtim te subjekteve që i përkasin organizatës terroristë  Gardës Revolucionare Iraniane/ IRGC-QODS, në lidhje me vendndodhjen dhe te dhëna të tjera të kërkuara mbi kampin MEK të ndodhur në Manëz, Durrës, ku mendohej se mund të organizohej një sulm terrorist, ndërkohe që me herët kishte ardhur ne Shqipëri si anëtar i saj por në vijim kishte vendosur të largohej, duke dale nga kampi.  Janë gjetur komunikimi të tij në rrjetin telegram ku shkëmbehej informacion mbi kampin MEK, drejtuesit e tij, skica te vendndodhjes, etj. I pandehuri ka pretenduar se informacionet kanë qenë të gjetura prej tij ne internet de janë informacione që mund të aksesohen dhe shpërndahen nga të gjithë. 
Në këtë vendim gjykata ka konkluduar për deklarimin fajtor të të pandehurit vetëm për veprat penale të parashikuara nga nenet 230/ç dhe 234/a/2 të Kodit Penal ndërsa për veprat e tjera që lidhen me krime kibernetike, është konkluduar për pafajësinë e të pandehurit pasi fakti nuk ekziston. 
Në lidhje me veprën penale “Kryerja e shërbimeve dhe veprimeve me persona të shpallur”, parashikuar nga neni 230/ç i Kodit Penal dhe veprën penale “Organizata terroriste”, parashikuar nga neni 234/a/2 i Kodit Penal, gjykata pasi ka analizuar organizatën kriminale sipas nenit 28 te K.Penal dhe jep kuptimin e terrorizmit,  dhe veprave me qëllime terroriste (duke iu referuar  këtu nenit 230 të K.Penal), duke analizuar sa i përket anës objektive të veprës, ndër të tjera, se :”63. Duke analizuar në tërësi të gjitha provat, mes tyre, pasur në konsideratë se i pandehuri ka pasur pajisjet e veta elektronike, si dhe numra të vet te deklaruar e të njohur celulare, ka hapur në telefonin e shtetases E.I një llogari në aplikacionin Telegram dhe ka kryer komunikime nga kjo llogari, por nga ana tjetër nga komunikimet ai ka treguar për identitetin e tij të vërtetë, nuk është hequr si dikush tjetër, si dhe pasur në konsideratë rëndësinë e informacionit që i ai ka përcjellë, që lidhen me të dhëna të kampit MEK, faktin që ai ka mbajtur kontakte me persona të shkëputur nga organizata po kundërshtarë të saj, ndërkohë që ka deklaruar se ka marrë rreth 200 dollarë nga e motra, duke pretenduar nga ana tjetër se motra është në gjendje të vështirë ekonomike dhe kërkon ndihmën e personave që u ka dërguar të dhënat që ta ndihmojnë në Iran, duke kuptuar që ai vetë realitetin që kthimi në Iran i tij është i pamundur pasi anëtarët e MEK konsiderohen nga regjimi i Iranit si terroriste (madje në atë shtet ekziston edhe dënimi me vdekje), krijon bindjen tek gjykata se ai në rolin e ndihmësit është pjesëmarrës i organizatës terroriste Garda Revolucionare e Iranit, duke kryer veprime konkrete në ndihmë të saj. 64. Ndërkohë duke interpretuar në tërësi e në përputhje me njëra tjetrën të gjitha të dhënat që rezultojnë të provuara, pasur në konsideratë  faktet e ndërmarra ndaj Republikës së Shqipërisë, si kundërpërgjigje ndaj përkrahjes së MEK, e pasur në konsideratë që i pandehuri është larguar nga organizata megjithëse ka vijuar të qëndrojë në Shqipëri, e ka transferuar të dhëna të rëndësishme për kampin Ashraf 3, gjykata konkludon se i pandehuri është anëtar i organizatës, në rolin e pjesëmarrësit dhe për rrjedhojë do të mbajë përgjegjësi penale për kryerjen e veprës penale të parashikuar nga neni 234/a/2 i Kodit Penal. 65. Gjithashtu, përveç sa sipër, gjykata çmon se i pandehuri D.P do të mbajë përgjegjësi edhe për veprën penale të parashikuar nga neni 230/ç i K.Penal, pasi ai ka pranuar të përfitojë shumën prej 200 dollarë, nga persona pjesëmarrës në organizatën terroriste dhe përjashtohet mundësia që ato të jënë ndihmë e motrës së tij, për sa kohë ajo është në vështirësi ekonomike.”
Vendimi është lënë në fuqi me vendimin nr. 33, datë 17.07.2023 të Gjykatës së Posaçme të Apelit. 
Në këtë vendim, në lidhje me veprën penale të parashikuar nga neni  230/ç i Kodit Penal, gjykata ndër te tjera është i referuar edhe urdhrit të Ministrit te Brendshëm me nr.197/1 datë 15.04.2020 nëpërmjet te cilit tre shtetas, me te cilët rezulton se ka pasur komunikime dhe ndërveprim i pandehuri, janë shpallur “Persona te padëshiruar në R.Sh.”. 
Shpallja e personave si të padëshiruar behet ne referim te ligjit nr. 108/2013, në nenin 9 të të cilit, parashikohet se :
1. Ministri i Brendshëm, për interesa të rëndësishme të shtetit, të rendit kushtetues dhe atij juridik, të sigurisë kombëtare e të rendit publik, me urdhër të argumentuar shpall person të padëshiruar një të huaj në rast se: 
a) vepron ose propagandon kundër sovranitetit të Republikës së Shqipërisë, sigurisë kombëtare, rendit kushtetues dhe rendit e sigurisë publike; 
b) është anëtar i organizatave terroriste, ose përkrah e kryen veprime anarkiste kundër shtetit ligjor; 
c) përbën kërcënim për vendin, ose cenon marrëdhëniet e Republikës së Shqipërisë me shtete të tjera; 
ç) ekzistojnë dyshime se do të hyjë ose do të qëndrojë në territorin e Republikës së Shqipërisë, për të kryer një vepër penale apo veprime, që përbëjnë kërcënim për Republikën e Shqipërisë; 
d) është i përfshirë në krimin e organizuar, në trafikimin e qenieve njerëzore, drogë, si dhe në çdo trafik tjetër të paligjshëm, sipas të dhënave të marra nga institucionet përgjegjëse të sigurisë kombëtare. 
2. I huaji shpallet “person i padëshiruar” për një periudhë jo më pak se 5 vjet nga  data e shpalljes dhe i refuzohet hyrja ose qëndrimi në Republikën e Shqipërisë gjatë kësaj periudhe. 
3. Ministri i Brendshëm, me kërkesë të të huajit, mund të rishikojë kërkesën për hyrje, vizë ose leje qëndrimi, në rast se i huaji madhor ka kryer njërin nga aktet e përmendura më sipër në moshë të mitur. 
4. Procedura e shpalljes së të huajit person i padëshiruar nga Ministri i Brendshëm dhe modeli i urdhrit të ministrit për shpalljen e një të huaji person i padëshiruar miratohen me udhëzim të përbashkët të Ministrit të Brendshëm, Ministrit të Punëve të Jashtme dhe Drejtorit të Shërbimit Informativ Shtetëror.
Ndërkohë Departamenti Amerikan i Shtetit dhe Departamenti i Financave  përditësojnë dhe publikojnë listën e personave të shpallur si financues të terrorizmit, listë në të cilën sipas të dhënave që i përkasin vitit 2022, përmban edhe 20 persona, shtetas shqiptarë, ndërkohe që përmbante 1010 persona dhe subjekte juridike, të shpallur si financues të terrorizmit. 
Sipas ligjit nr.157/2013 “Për masat kundër financimit të terrorizimit”, në nenin 3 pika 6, personat e shpallur përkufizohen ne këtë mënyrë: “6. “Person i shpallur” është çdo person, shtetas shqiptar, i huaj ose pa shtetësi, person fizik apo juridik, i çdo lloj forme apo emërtimi të regjistruar ose jo: 
a) që është cilësuar dhe është përfshirë në listë si terrorist a person që financon terrorizmin, me vendim të Këshillit të Ministrave, në mbështetje të rezolutave të Këshillit të Sigurimit të Kombeve të Bashkuara, të akteve përkatëse të organizatave ndërkombëtare ose të marrëveshjeve ndërkombëtare, ku Republika e Shqipërisë është palë; 
b) i cili shpallet i tillë me vendim të Këshillit të Ministrave, në bazë të Rezolutës 1373 (2001) të Këshillit të Sigurimit të Kombeve të Bashkuara, rezolutave të tjera të nxjerra në zbatim të saj ose rezolutave të tjera të ngjashme, që lidhen me luftën kundër financimit të terrorizmit, në përputhje me procedurat e brendshme të parashikuara në këtë ligj”.
Ky ligj parashikon dy procedura për shpalljen e personave si subjekte që financojnë terrorizmin, procedurën mbi bazën e rezolutave te Këshillit të Sigurimit të OKB dhe procedurën e brendshme. 
Konkretisht, në nenin 14 ‘Procedura e shpalljes, mbështetur në rezolutat e Këshillit të Sigurimit të Kombeve të Bashkuara” parashikohet se :
1. Ministri i Punëve të Jashtme, brenda 5 ditëve nga marrja e vendimit nga Këshilli i Sigurimit të Kombeve të Bashkuara, i propozon Këshillit të Ministrave përfshirjen në listën e personave të shpallur, duke njoftuar njëkohësisht organet përgjegjëse, organet e zbatimit të ligjit, shërbimet informative dhe Ministrin e Financave, i cili mund të vendosë bllokimin e përkohshëm për fondet dhe pasuritë e tjera të këtyre personave. 
2. Përcaktimet e rezolutave të Këshillit të Sigurimit të Kombeve të Bashkuara përbëjnë të dhëna të bazuara se personi është terrorist ose person që financon terrorizmin. 3. Këshilli i Ministrave, brenda 15 ditëve nga marrja e propozimit nga Ministri i Punëve të Jashtme, vendos për përfshirjen e tyre në listën e personave të shpallur.
Në nenin 15, “Procedura e brendshme e shpalljes”, parashikohet se : 
1. Organet përgjegjëse, organet e zbatimit të ligjit, shërbimet informative, Ministria e Punëve të Jashtme dhe Drejtoria e Përgjithshme e Parandalimit të Pastrimit të Parave që, gjatë ushtrimit të detyrave dhe funksioneve të tyre, kanë marrë dijeni ose kanë dyshime të bazuara në indicie për përfshirje personash, në çdo formë, në vepra të terrorizmit dhe të financimit të tij, të kryera apo që tentohet të kryhen, brenda ose jashtë territorit të Republikës së Shqipërisë, janë të detyruara t’i propozojnë menjëherë Ministrit të Financave përfshirjen e tyre në listën e personave të shpallur, si dhe marrjen e masave të parashikuara në këtë ligj. 
2. Për shqyrtimin e rasteve të propozuara, sipas pikës 1 të këtij neni, dhe ato të parashikuara në pikën 2 të nenit 5 të këtij ligji, Ministri i Financave mund të thërrasë një komitet të posaçëm këshillimor, me përfaqësues në nivel të lartë drejtues nga Ministria e Brendshme, Ministria e Punëve të Jashtme, Ministria e Drejtësisë, Ministria e Mbrojtjes, Prokuroria e Përgjithshme, Shërbimi Informativ i Shtetit, Banka e Shqipërisë dhe Drejtoria e Përgjithshme e Parandalimit të Pastrimit të Parave. 
3. Ministri i Financave mund t’i propozojë Këshillit të Ministrave përfshirjen e personave të propozuar sipas pikës 1 të këtij neni, në listën e personave të shpallur. 
4. Këshilli i Ministrave, brenda 15 ditëve nga marrja e propozimit nga Ministri i Financave, mund të vendosë për përfshirjen e personave apo subjekteve të propozuara nga Ministri i Financave, sipas pikës 3 të këtij neni, në listën e personave të shpallur.
https://fiu.gov.al/sq/vendimet-e-keshillit-te-ministrave/ (VKM ne lidhje me personat e shpallur, nder vite) 75 VKM, te harkut kohor 2004-2020 
3) I.E.S akuzuar për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal.
Në çështjen e përfunduar me vendimin e Gjykatës së Posaçme të Shkallës së Parë nr. 14, datë 13.02.2023, i pandehuri I.E.S (shtetas shqiptar po me emër te ndryshuar) akuzohej për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal. 
Ky shtetas akuzohej se kishte publikuar dhe shpërndarë, nëpërmjet rrjetit social facebook, në një kohë të gjatë (duke filluar nga data 22.09.2021-31.03.2022) postime me përmbajtje të cilësuar si të tillë që përbën nxitje për kryerjen e veprave me qëllim terroriste ose propagande për kryerjen e veprave terroriste. 
Në këtë çështje, në aspektin procedural, veç provave të tjera të administruara (në drejtim te dokumentimit të veprimtarisë, identifikimit të llogarisë përkatëse etj.) rezulton se është bërë një akt ekspertimi/interpretimi teologjik, mbi përmbajtjen e postimeve nga eksperti teolog i caktuar nga organi procedues.
Cila është vlera e kësaj prove? Si duhet vlerësuar? Akt ekspertimi? Informacion??
Është më mirë të procedohet me ekspertim apo me kërkimin e mendimit/informacionit nga komunitetet fetare zyrtare/të njohura që veprojnë brenda vendit?
Po ashtu, referuar pretendimeve te te pandehurit se ai ka bërë dhe/ose shpërndarë postime në një gjendje depresive për shkak të problemeve që ka kaluar dhe nuk e ka kuptuar përmbajtjen e tyre, rezulton te jete bere një ekspertim vlerësues mbi gjendjen psiko-emocionale te tij. 
Në këtë vendim gjykata ka konkluduar për deklarimin fajtor të të pandehurit për vapën  penale të parashikuar nga neni 232/a i Kodit Penal, duke analizuar ne drejtim te anës objektive te veprës penale, edhe raportin me lirinë e shprehjes, parashikuar nga neni 10 i KEDNJ dhe neni 22 i Kushtetutës. 
Liria e shprehjes, si një e drejtë themelore civile dhe politike, sanksionohet dhe mbrohet nga instrumentet ndërkombëtare dhe konkretisht : (i) Deklarata Universale e te drejtave te Njeriut, neni 19; (ii) Pakti Ndërkombëtar për të Drejtat Civile dhe Politike, neni 19; (iii) Neni 10 i KEDNJ; (iv) Deklarata Amerikane për të Drejtat dhe Detyrimet e Njeriut, pika iv) (v) Konventa Amerikane për të Drejtat e Njeriut, neni 13; (vi) Karta Afrikane për të Drejtat e Njeriut dhe Popujve, neni 9
Gjykata në këtë vendim ka trajtuar sjelljet e te pandehurit ne raport me ushtrimin prej tij te lirisë se shprehjes, duke konkluduar se kufijtë e lirisë se shprehjes ne rastin konkret janë kapërcyer. Po ashtu, para arritjes ne këtë konkluzion, gjykata ka analizuar rastet dhe shkaqe që mund të çojnë në kufizim të kësaj lirie, duke analizuar nevojën, në rast kufizimi, të plotësimit të tre kushteve të përcaktuara në pg 2 të nenit 10 të KEDNJ, dhe nenet 22 dhe 73 të Kushtetues dhe konkretisht  : (i) përcaktimin e ndërhyrjes me ligj (parimi i ligjshmërisë); (ii) qëllimi i ndërhyrjes të konsistojnë në mbrojtjen e një ose me shumë nga interesave të përcaktuar nga vete neni 10, te tilla si  siguria kombëtare, integritetit territorial ose sigurisë publike, për mbrojtjen e rendit dhe parandalimin e krimit, për mbrojtjen e shëndetit ose të moralit, për mbrojtjen e dinjitetit ose të të drejtave të të tjerëve, për të ndaluar përhapjen e të dhënave konfidenciale ose për të garantuar autoritetin dhe paanshmërinë e pushtetit gjyqësor si dhe (iii) ndërhyrja/kufizimi te jete i nevojshëm në një shoqëri demokratike, duke respektuar kështu parimin e proporcionalitetit. 
Në lidhje me pretendimin e mbrojtjes se postimet janë bërë prej te pandehurit duke ushtruar lirinë e shprehjes, gjykata arsyeton se : Liria e shprehjes është një e drejtë thelbësore kushtetuese e themelore për një shoqëri demokratike, që përfshin të drejtën për të dhënë ide, kërkuar e marrë informacion, për të shfaqur opinione personale etj., duke respektuar kufij të caktuar ligjor. Ndërsa, liria e mendimit, ndërgjegjes, fesë apo besimit përfshin të drejtën për të fituar një fe apo besim, sipas zgjedhjes personale si dhe të drejtën që fenë apo besimin ta manifestojë. Por, nga ana tjetër këto të drejta dhe liri nuk janë absolute, duke qenë se mund të kufizohen në ato raste kur përdoren për shkeljen e të drejtave të një personi tjetër përmes nxitjes ose mbrojtjes së dhunës ndaj të tjerëve, nxitjes së urrejtjes mbi bazë racore ose fetare apo mbështetjes dhe nxitjes së veprave terroriste. Pra, mund të kufizohen me qëllim mbrojtjen e sigurisë publike, rendit, shëndetit, moralit, të drejtave dhe lirive të të tjerëve. Konkretisht, në nenin 17 të Kushtetutës vendosen kriteret për kufizimin e të drejtave dhe lirive themelore. Nga përmbajtja e kësaj dispozite rezulton se kufizimi mund të bëhet vetëm me ligj, vetëm për një interes publik ose për mbrojtjen e të drejtave të të tjerëve, kufizimi duhet të jetë proporcional me gjendjen që e ka diktuar, kufizimi nuk duhet të cenoje thelbin e lirive dhe të drejtave dhe nuk duhet të tejkalojë marzhin e kufizimit të përcaktuar në KEDNj. Kufizimet mund të jenë edhe të natyrës penale. Nga postimet e bëra nga i pandehuri rezulton se ato kapërcejnë kufijtë e lirisë së shprehjes dhe praktikimit të besimit fetar prej tij, duke qenë se mesazhet e dhëna nga këto publikime nxisin dhe solidarizojnë veprimtarinë terroriste duke përkrahur autorët e tyre si dhe duke glorifikuar veprat e tyre terroriste e pasojat që i kanë shkaktuar vendeve të ndryshme të botës duke cenuar drejtpërdrejtë paqen, harmoninë, bashkëjetesën fetare e harmonike mes shoqërive e kombeve. Gjykata vlerëson se nga analiza tërësore e postimeve të bëra nga i pandehuri rezulton se ai thur laved, lartëson dhe justifikon aktet dhe veprimet e kryera nga organizata e Shtetit Islamik të Sirisë dhe Irakut (ISIS), që është një organizatë terroriste. Aktet që janë kryer nga kjo organizatë janë të një natyre terroriste. Gjithashtu, edhe nga interpretimi i nenit 10 të KEDNJ, nenit 22 dhe 73 të Kushtetutës çmohet se mund të ndërhyhet në ushtrimin e lirisë së shprehjes, kur plotësohen tri kushte së bashku: 1) ndërhyrja parashikohet me ligj (parimi i ligjshmërisë); Liria e shprehjes mund t’u nënshtrohet kufizimeve ose sanksioneve të parashikuara në ligj. Kufijtë e lirisë së shprehjes përcaktohen në rregullimet e bëra në Kushtetutë, në KEDNJ dhe në ligjin penal për të mbrojtur sigurinë publike, rendin etj.; 2) ndërhyrja ka si qëllim të mbrojë një ose më shumë nga interesat ose të drejtat e parashikuara në paragrafin e dytë të kësaj dispozite (parimi i legjitimitetit). Kjo e drejtë, e cila mbrohet dhe garantohet nga Kushtetuta, shkon deri në kufirin e paprekshmërisë së dinjitetit dhe personalitetit të individit; 3) ndërhyrja është e nevojshme në një shoqëri demokratike (parimi i proporcionalitetit). Në çdo rast duhet vënë në balancë e drejta e lirisë së shprehjes në raport me të drejta dhe interesa të rëndësishme shtetërore dhe të drejtat e personave të tjerë.
Ky vendim është lënë në fuqi nga Gjykata e Posaçme e Apelit me vendimin nr. 32, datë 11.07.2023, me të njëjtin arsyetim. 
4) B.Z akuzuar për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal.
Në çështjen e përfunduar me vendimin e Gjykatës së Posaçme të Shkallës së Parë nr. 51, datë 20.07.2023, i pandehuri B.Z, ndër të tjera, akuzohej edhe për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal. 
Ky shtetas akuzohej se kishte publikuar dhe/ose shpërndarë, nëpërmjet rrjetit social facebook, në një kohë të gjatë (duke filluar nga data 17.08.2020-23.07.2021) postime me përmbajtje të cilësuar si të tillë që përbën nxitje për kryerjen e veprave me qëllim terroriste ose propagande për kryerjen e veprave terroriste. Po ashtu ky shtetas në rrjetin e komunikimit Telegram, ka shpërndarë informacione të marra nga burime te tjera (faqe të ndryshme online) me përmbajtje e cila, veprimtari e cila nga gjykata është vlerësuat formë e kryerjes së veprës penale të parashikuar nga neni 232/a i Kodit Penal. Po ashtu të pandehurit gjatë kontrollit personal i janë gjetur edhe disa materiale/libra, për disa prej te cilave, është konkluduar se predikojnë pikëpamje ekstremiste. 
Në këtë çështje, në aspektin procedural, veç provave të tjera të administruara (në drejtim te dokumentimit të veprimtarisë, identifikimit të llogarisë përkatëse etj.) rezulton se është kërkuar interpretim nga Komuniteti Mysliman Shqiptar mbi disa nga tekstet e postuara/shpërndara si dhe mbi literaturën përkatëse te gjetur ne banesën e shtetasit B.Z, mendim/interpretim i cili duhet si i ka ardhur mjaftueshëm në ndihmë prokurorisë dhe gjykatës, gjatë vlerësimit te fakteve. 
Këtu mund të diskutohet, duke parë të dy praktikat e referuara më sipër, nëse është me e përshtatshme të procedohet me ekspertim apo marrje mendimi/interpretimi?
Në këtë çështje, qëndrimi mbi raportin e lirësisë së shprehjes dhe fesë, në lidhje me elementet e anës objektive të veprës penale, trajtohen nga gjykata në mënyrë të ngjashme sikurse ne vendimin e sipëreferuar. 
Një çështje tjetër me rendësi në këtë rast ka qenë edhe vlerësimi mbi elementet e bashkëpunimit, në kryerjen e veprës penale, me bashkëpunëtore të paidentifikuar, për të cilët çështja është ndarë në fazën e hetimit. Në këtë vendim, gjykata pasi analizon institutin e bashkëpunimit dhe referon konkluzionet e vendimit  unifikues nr.4, datë 15.04.2021, konkludon se :”...Kjo vendimmarrje (për ndarjen e cështjes), ose mosidentifikimi i bashkëpuntorit/ëve të tjerë nuk ndikon tek i pandehuri B.Z. Kështu, në vendimin e mësipërm unifikues është arsyetuar edhe se: Në të njëjtin vendim, Kolegjet e Bashkuara arrijnë në përfundimin unifikues se: E njëjta logjike të çon në përfundimin se, edhe në rastet kur njëri nga bashkëpunëtorët është i panjohur, ndodhemi në kushtet e veprës penale të kryer në bashkëpunim, pasi personi në gjykim përgjigjet për veprimet apo mosveprimet në shkallën e kryer nga ai vetë... Në të njëjtën linjë arsyetimi Kolegjet e Bashkuara çmojnë se edhe në rastet kur për shkak të mosidentifikimit nga ana e organit të akuzës nuk ka filluar procedim penal ndaj ndonjë personi tjetër, ose për të njëjtin shkak a ndonjë shkak të ndryshëm çështja nuk është veçuar, përsëri vepra do të cilësohet e kryer në bashkëpunim dhe personi në gjykim do të përgjigjet për veprimet apo mosveprimet e kryera nga ai vetë, me kusht që të provohet dhe vërtetohet ekzistenca e kushteve të përgjithshme të bashkëpunimit. Si rrjedhojë, duke patur parasysh faktet që kanë rezultuar të provuara gjatë gjykimit, Gjykata çmon se i pandehuri B.Z veprën penale të parashikuar nga neni 232/a të K.Penal e ka kryer në bashkëpunim. ”

Ndërkohë, Gjykata e Posaçme e Apelit me vendimin nr. 56, datë 28.12.2023 (nëpërmjet të cilit është lënë në fuqi vendimi nr. 51, datë 20.07.2023, në lidhje me institutin e bashkëpunimit, argumenton, ndër të tjera, se:
“Në interpretim të nenit 25 të KP, rrethana e bashkëpunimit në realizimin e veprës penale “Nxitja, thirrja publike dhe propaganda për kryerjen e veprave me qëllime terroriste”, e parashikuar nga neni 232/a kërkon ekzistencën e një elementi të domosdoshëm “marrëveshja”  për të pasur bashkëpunim për realizimin e kësaj vepre penale. Bashkëpunimi mes personave për kryerjen e një vepre penale nënkuptim ekzistencën e lidhjes shkakësore të drejtpërdrejtë mes veprimeve të kryera dhe pasojës së dëshiruar, nga secili prej pjesëmarrësve. Veprimet e kryera nga i pandehuri B.Z nuk kishin të bënin me mendime individuale (sipas terminologjisë së ankuesit), por sipas situatave të përshkruara më lart, ishin veprime të kryera n bashkëpunim me disa persona me të cilët ai komunikon në grup chat në aplikacionin Telegram. Në këto komunikime në grup janë evidentuar shumë mesazhe të dërguara me qëllim propagandimi dhe njoftimi mbi situatën e luftimeve në vendet ku ndihet prezenca e shtetit islamik dhe e grupimeve radikale ekstremiste. Qartësisht rezulton e provuar se i pandehuri B.Z për arritjen e qëllimit të tij për propagandimin dhe përhapjen e indeve radikale ka bashkëpunuar edhe me persona të tjerë për krijimin e kanaleve dhe përkthimin e materialeve. Pra, nga të dhënat e marra nga telefoni që i është sekuestruar të pandehurit, kanalet e postimet në rrjetet sociale nuk përdoren vetëm nga i pandehuri, por përdoren dhe nga persona të tjerë, duke njoftuar kryerjen e veprës penale në formën e bashkëpunimit të thjeshtë...”. 

5) G.Ç akuzuar për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal.
Në çështjen e përfunduar me vendimin e Gjykatës së Posaçme të Shkallës së Parë nr.70, datë 02.11.2023, i pandehuri G.Ç, akuzohej edhe për kryerjen e veprës penale “Nxitja, thirrja publike dhe propaganda për kryerjen e veprave me qëllime terroriste”, parashikuar nga nenet 232/a i Kodit Penal. 
Ky shtetas akuzohej se kishte publikuar dhe/ose shpërndarë, nëpërmjet rrjetit social facebook, në disa profile dhe për një kohë të gjatë,  postime me përmbajtje të cilësuar si të tillë që përbën nxitje dhe propagandë për kryerjen e veprave me qëllim terroriste ose propagande për kryerjen e veprave terroriste. 
Edhe në këtë çështje, rezulton se organi procedues, për interpretimin e përmbajtjes së postimeve, ka caktuar një ekspert teolog i cili ka kryer aktin e ekspertimit përkatës, në funksion të këtij procedimi, akt në të cilin analizohen në mënyrë të detajuar postimet, konteksti i tyre, fjalët e përdorura dhe përqasja e tyre me mesazhet dhe konceptet fetare te njohura dhe gjithë pranuara, në këtë rast nga komuniteti musliman. 

6) Qëndrimi i gjykatave mbi ekzistencën e veprës penale, gjatë fazës së hetimit paraprak (në çështjet që lidhen me masat e sigurimit)
Gjatë gjykimit mbi masën e sigurimit të caktuar në kuadër të këtij procedimi penal, gjykatat kanë ndarë qëndrime të ndryshme sa i përket ekzistencës së veprës penale, pikërisht lidhur me vlerësimin e fakteve ne raport me lirinë e shprehjes. 
Ndërsa Gjykata e Shkallës së Parë kishte caktuar masë sigurimit ndaj personit nën hetim me arsyetimin se ka dyshim të arsyeshëm të bazuar në prova në lidhje me ekzistencën e faktit peal dhe lidhjes së personit nën hetim me të, Gjykata e Posaçme e Apelit, me vendimin nr. 21, datë 10.06.2022, ka vendosur shfuqizimin e vendimit nr. 47, datë 22.05.2022, të Gjykatës së Shkallës së Parë për Korrupsionin dhe Krimin e Organizuar, me të cilin është vendosur caktimi masës se sigurimit personal “Arrest ne burg”, për personin nën hetim I.E.S si i dyshuar për kryerjen e veprës penale të parashikuar nga neni 232/a i Kodit Penal dhe  rrëzimin e kërkesës së Prokurorisë së Posaçme kundër Korrupsionit dhe Krimit të Organizuar për caktimin e masës së sigurimit...
Gjykata e Posaçme e Apelit ne këtë vendim, ndër te tjera, arsyeton se :
42. Gjykata e Apelit konstaton se në çështjen në shqyrtim mungon kushti i parë për të caktuar një masë sigurimi dhe që është ekzistenca e veprës penale, sikurse parashikohet ne nenin 228 pika 1, të Kodit të Procedurës Penale. Nga ana e organit të akuzës, personit nën hetimi, i është atribuuar vepra penale “Nxitja, thirrja publike dhe propaganda për kryerjen e veprave me qëllime terroriste”, e parashikuar nga neni 232/a i Kodit Penal. Nga rrethanat e çështjes, ashtu sikurse kanë rezultuar të provuara në gjykim, vlerësohet se nuk ekzistojnë elementet e kësaj figure të veprës penale.
43. Në nenin 232/a të Kodit Penal, dispozitë e cila sanksionon veprën penale “Nxitja thirrja publike dhe propaganda për kryerjen e veprave me qëllime terroriste”, parashikohet se: “Nxitja, thirrja publike, shpërndarja e shkrimeve ose propaganda në forma të tjera, që synon mbështetjen ose kryerjen e një apo më shumë veprave për qëllime terroriste dhe për financimin e terrorizmit, nëse nuk përbën vepër tjetër penale, dënohet me burgim nga katër deri në dhjetë vjet.”.
44. Objekti i kësaj vepre penale është tërësia e marrëdhënieve juridike të vendosura për të mbrojtur rendin dhe sigurinë publike. Nga ana objektive kjo vepër penale kryhet me veprime aktive, nëpërmjet nxitjes, thirrjes publike, shpërndarjes së shkrimeve ose propagandës në forma të tjera. Subjekti i kësaj vepre penale është i përgjithshëm, pra personi që ka mbushur moshën për përgjegjësi penale dhe që është mendërisht i përgjegjshëm. Nga ana subjektive vepra penale kryhet me dashje të drejtpërdrejtë dhe me qëllim mbështetjen ose kryerjen e një apo më shumë veprave për qëllime terroriste dhe për financimin e terrorizmit. 
45. Gjykata konstaton se, neni 232/a i Kodit Penal, qe  parashikon  veprën penale te “Nxitjes, thirrjes publike dhe të propagandës për kryerjen e veprave me qëllime terroriste”, është një dispozitë blanket lidhur me atë se çfarë do të kuptohet me vepra për qëllime terrorizmi, si dhe financim i terrorizmit. Për përcaktimin e përmbajtjes së këtyre termave kjo dispozitë referon përkatësisht në nenin 230 të Kodit Penal, normë në të cilën gjejmë përshkrimin e veprave me qëllime terroriste, si dhe në nenin 230/a të këtij Kodi, normë në të cilën gjejmë përshkrimin e konceptit të financimit të terrorizmit.
 46. Gjykata e Apelit konstaton se në çështjen në shqyrtim, nga ana e organit të akuzës, nuk ngrihet ndonjë dyshim lidhur me nxitjen, thirrjen publike dhe propagandën për financimin e terrorizmit, por për kryerjen e veprave me qëllime terroriste. Për këtë shkak analiza e Gjykatës do të bazohet në elementët objektivë dhe subjektive të veprave me qëllime terroriste, duke i ballafaquar rrethanat e faktit, sikurse kanë rezultuar të provuara me këto elemente objektive dhe subjektive. 
47. Nga analiza e të gjitha postimeve të bëra nga ana e personit nën hetim në profilin e tij në rrjetin social Facebook, sikurse do të përshkruhen më poshtë, nuk rezulton që ato të përmbajnë elementët objektivë dhe subjektivë të veprave me qëllime terroriste. Të gjitha këto postime janë brenda kufijve të lirisë së shprehjes, si një ndër vlerat më themelore të një shoqërie demokratike dhe pluraliste.
62. Nga analiza në tërësi e postimeve që ka bërë personi nën hetim në profilin e tij në rrjetin social Facebook rezulton se ai shfaq simpatinë e tij për doktrinën e shtetit Islamik të Sirisë dhe Irakut (ISIS), si dhe të grupeve të tjera të ngjashme me të, megjithatë pa bërë asnjë referencë në aktet e dhunshme, të cilat kualifikohen si akte terroriste sipas legjislacionit tonë. Nga përmbajtja e këtyre postimeve shohim se personi nën hetim glorifikon ata që kanë marrë pjesë si dhe të rënët në luftërat e zhvilluara në Siri, kundër regjimit aktual të atij vendi, si dhe të rënët në luftërat e zhvilluara ne vende te tjera të botës islame, duke bërë reference për personat të cilët kanë luftuar në beteja ushtarake, por në asnjë moment për ata që kanë kryer veprime të cilat janë me natyrë terroriste.  
63. Në këtë aspekt, Gjykata e Apelit çmon të theksojë se perceptimi që personi nën hetim ka për veprimtarinë e shtetit Islamik të Sirisë dhe Irakut (ISIS), i shpallur si organizatë terroriste nga komuniteti ndërkombëtar, është një perceptim i gabuar, duke e konsideruar këtë grupim si një vendosës të drejtësisë si dhe mbrojtës të personave të cilët sipas tij kanë vuajtur padrejtësi nga regjimet aktuale dhe vendet perëndimore. Megjithatë, edhe pse personi nën hetim ka një imazh krejtësisht të gabuar për veprimtarinë e kësaj organizate, ai në asnjë moment nuk bën elozhe për akte me natyrë terroriste që ka kryer grupimi në fjalë, por të gjithë mbështetjen e tij e jep për luftën e armatosur kundër regjimeve në vendet e botës islame.
64. Gjykata konstaton se të gjitha postimet e bëra nga personi nën hetim vijnë si rrjedhojë e një konteksti të caktuar gjeopolitik. Ato janë reagime të luftërave dhe pasojave që këto luftëra kanë sjellë tek popullsia civile e disa vendeve në Lindjen e Mesme apo në Afrikë. Nëpërmjet këtyre postimeve personi nën hetim shfaq pakënaqësinë e tij për disa regjime aktuale në këto vende si dhe për politikën e jashtme të disa vendeve perëndimore dhe aleatëve të tyre, duke justifikuar sakaq qëndresën e armatosur kundër tyre. Madje, personi nën hetim shfaq pakënaqësinë e tij edhe për mosreagimin e vendeve me shumicë myslimane duke qenë madje edhe kundër doktrinës zyrtare të fesë që ai ka përqafuar. Megjithatë, të gjitha këto mendime dhe reagime të personit nën hetim nuk kalojnë kufijtë e lirisë së shprehjes, për sa kohë ai në asnjë moment nuk justifikon apo nuk proklamon kryerjen e akteve me natyrë terroriste.
65. Të gjitha postimet e personit nën hetim lidhen me situatën në vende të caktuara të botës dhe gjenerohen prej kësaj situate, duke qenë një reagim në formën e opinioneve me përmbajtje politike dhe fetare. Në shumë raste personi nën hetim citon persona të tretë, të cilët ai i konsideron si autoritete fetare, si dhe shpërndan video që janë lehtësisht të aksesueshme nga të gjithë në internet. Për këtë shkak, mendimet dhe citimet e hedhura nga personi nën hetim në profilin e tij në rrjetin social Facebook duhet të konsiderohen si pjesë e debatit publik dhe që shërbejnë këtij të fundit. Që një ide të jetë pjesë e debatit publik nuk është kusht që ajo të jetë përqafuar nga shumica apo një numër madh njerëzish. Kriteret e pluralizmit dhe në ndonjë rast të tolerancës në një shoqëri demokratike janë të tilla që duhet te pranojnë edhe ato mendime që përbëjnë devijim nga mendimi konsoliduar i shumicës, madje edhe të doktrinave të gjithëpranuara politike ose fetare.
Kolegji Penal i Gjykatës së Lartë me vendimin nr. 259, datë 11.10.2022, ndër të tjera arsyeton se :
88. Kolegji konsideron se argumentimi semplicist i Gjykatës së Apelit, në justifikim të përmbajtjes së këtyre deklaratave – të kësaj propagande – sipas konkluzioneve të gjyqtarit për hetimet paraprake mbështetëse të atyre të Prokurorit, si deklarata materializuese të së drejtës – lirisë – së shprehjes – së njohur universalisht, nëpërmjet “perceptimit të gabuar të realitetit” prej titullarit të mbajtës së këtyre deklarimeve, apo nëpërmjet “çmontimit”, interpretimit në mënyrë të papërshtatshme – në kuadrin e këtij “perceptimi të gabuar” – të përmbajtjes së këtij “realiteti”, është i paaftë për të justifikuar këtë qëndrim, në mënyrë të veçantë, për të anashkaluar “kualifikimin” e ashtuquajturve “luftëtarë të lirisë”, të rekrutuar për llogari të “Shteti Islamik të Sirisë dhe të Irakut” (ISIS), në cilësinë e “veprimtareve terroriste të inkuadruar në përbërje të Shtetit (Islamik të Sirisë dhe Irakut)  terrorist” të “emërtuar” (shpallur)  me këtë cilësi – të organizatës terroriste nga komuniteti ndërkombëtar (Këshilli i Sigurimit të Kombeve të Bashkuara me rezolutën nr. 2170, të datës 15.8.2014) dhe, për pasojë, të  propagandimit[footnoteRef:1] të veprimeve të këtij “shteti”, të “luftëtarëve” dhe të “luftës” të kryer prej tyre, e cila (propagandimi) përbën gjithashtu një veprim që synon mbështetjen dhe legjitimimin e veprave për qëllime  terroriste dhe – extrema ratio – për të përjashtuar – apriori – mbi këtë bazë – verifikimin e konfigurimit të figurës së veprës penale të parashikuar nga neni 232/a i Kodit Penal – në nivelin – standardin – provues të “dyshimit të arsyeshëm”, të mjaftueshëm, (në nivelin e suficiencës), të bazuar në “prova” (burime të provës), në cilësinë e kushtit të domosdoshëm (bashkë me kushtet e tjera dhe kriteret e përcaktuara nga nenet 228/2/3 dhe 229 të K.Pr.Penale) për caktimin e masës së sigurimit personal me karakter shtrëngues, të parashikuar në paragrafin e parë, të nenit 228 të këtij Kodi.  [1:  Sipas fjalorit të gjuhës shqipe, fjala propagandë nënkupton Veprimtari e gjerë që zhvillohet me anë të shtypit, të radios, të fjalimeve etj. për të përhapur dhe për të ngulitur në masat një doktrinë a një ide të caktuar, dije të caktuara etj., për t'i bindur dhe për t'i mobilizuar ato për diçka etj..] 

89. Kolegji, në të njëjtat kushte, sikurse edhe gjyqtari për hetimet paraprake që ka miratuar kërkesën e Prokurorit për caktimin e masës së sigurimit personal ndaj personit të hetuar, konsideron se, nxitja, thirrja publike, shpërndarja e shkrimeve ose propaganda në forma të tjera, (sikurse, ne rastin konkret, verifikohen publikimet dhe komentet në rrjetet sociale të këtij të fundit) që synon mbështetjen e këtij “grupimi terrorist” përbën nxitje, thirrje publike dhe propagandë mbështetëse (legjitimuese) të kryerjes së veprave me qëllime terroriste. 
90. Në nenin 232/a të Kodit Penal, parashikohet se një nga mënyrat e realizimit, nga ana objektive, të kësaj vepre penale është dhe mbështetja (morale – legjitimuese) për kryerjen e veprave me qëllime terroriste. Kolegji vlerëson se mbështetja e një entiteti, i cili me rezolutë të Këshillit të Sigurimit të Kombeve të Bashkuara – organizatë ku shteti ynë ka aderuar – është konsideruar – në unanimitet – si organizatë terroriste apo dhe kërcënim global, nuk mund të mos përbëjë mbështetje ndaj veprimeve me qëllime terroriste. 

7) Çështje të kompetencës lëndore për gjykimin e veprave penale të parashikuara në kreun VII të Kodit Penal nën titullin “Vepra me qëllime terroriste”.
Rezulton se në çështjen ndaj shtetasit B.Z, i dyshuar, ndër të tjera edhe për kryerjen e veprës penale të parashikuar nga neni 232/a i Kodit Penal Gjykata e Posaçme e Shkallës së Parë, me vendimin nr. vendimin nr. 68, datë 04.08.2022, ka vendosur vleftësimin e ligjshëm te ndalimit te tij dhe caktimin e masës së sigurimit personal atë të ‘arrest në burg’, parashikuar nga neni 238 i Kodit të Procedurës Penale, ndaj të hetuarit B.Z, (...), si i dyshuar për kryerjen e veprës penale ‘Nxitja, thirrja publike dhe propaganda për kryerjen e veprave me qëllime terroriste’, ‘Nxitja e urrejtjes ose grindjeve’, ‘Falsifikimi i letërnjoftimit, pasaportave ose i vizave’ dhe ‘Prodhimi, mbajtja, blerja apo shitja e armëve të ftohta’, parashikuar përkatësisht nga nenet 232/a. 265, 189 dhe 279 të Kodit Penal. (...).
Gjykata e Posaçme e Apelit me vendimin nr. 32, datë 22.08.2022 ka vendosur miratimin e vendimit nr. 68, datë 04.08.2022, të Gjykatës së Posaçme të Shkallës së Parë për Korrupsionin dhe Krimin e Organizuar dhe njëherësh shpalljen e moskompetencës lëndore dhe dërgimin e akteve Gjykatës së Apelit Durrës, duke arsyetuar ndër te tjera, se : “... Kushtetutëbërësi parashikoi krijimin e një juridiksioni të posaçëm që do të merrej ekskluzivisht me gjykimin e veprave penale që lidheshin me korrupsionin, krimin e organizuar si dhe ato të kryera nga një sërë subjektesh që zënë vendet më të larta në piramidën shtetërore dhe që, për shkak të pushtetit që mbartin, mund të ushtrojnë ndikim të paligjshëm në organet e drejtësisë. (...). Qëllimi i kushtetutëbërësit në krijimin e gjykatave të posaçme ka qenë përgjigja efikase ndaj sfidave që kanë paraqitur fenomeni i korrupsioni, krimit të organizuar si dhe abuzimi me detyrën i disa funksionarëve të lartë të shtetit. Funksionimi me efikasitet i gjykatave të posaçme, nga ana tjetër, do të thotë se ato nuk mund të ngarkohen me shqyrtimin e çështjeve të tjera, jashtë sferës së problematikave të sipërtrajtuara. Mirëpo, në nenin 75/a të Kodit të Procedurës Penale kompetenca lëndore e gjykatave të posaçme është shtrirë tej rasteve të parashikuara në Kushtetutë. Në këtë dispozitë përcaktohet se: “Gjykata kundër Korrupsionit dhe Krimit të Organizuar gjykon: 
a) krimet e parashikuara nga nenet 230, 230/a, 230/b, 230/c, 230/4, 231, 232, 232/a, 232/b, 233,  234, 234/a, 234/b, 244, paragrafi 2, 244/a, 245, 245/1, paragrafët 2 dhe 4. 257, 258, paragrafi 2, 259, paragrafi 2, 259/a, 260, 312, 319, 319/a, 319/b, 319/c. 319/4, 319/d, 319/dh, 319/e, 328 dhe 328/b te Kodit Penal (...)”
Nga përmbajtja e dispozitës në fjalë konstatohet lehtësisht se ligjvënësi ka tejkaluar parashikimet e Kushtetutës lidhur me kompetencën e gjykatave të posaçme lidhur me gjykimin e disa veprave penale, ndër të cilat edhe vepra penale “Nxitja, thirrja publike dhe propaganda për kryerjen e veprave me qëllime terroriste”, e parashikuar nga neni 232/a i Kodit Penal, të cilën dyshohet të ketë kryer personi nën hetim B.Z. (...)”.
Kolegji Penal i Gjykatës së Larte me vendimin nr. 00-2022- 1349 , datë 27.10.2022, ka vendosur mospranimin e rekursit të paraqitur nga Prokuroria kundër vendimit nr. 32, datë 22 Gusht 2022 të Gjykatës së Posaçme të Apelit për Korrupsionin dhe Krimin e Organizuar, me arsyetimin se çështja e kompetencës para gjykatës mund te ngrihej vetëm nga Gjykata respektive te cilës i janë dërguar aktet për kompetence, ndërmjet ngritjes së mosmarrëveshjes së kompetencës.
Në vijim, rezulton se Gjykata e Apelit Durrës ka ngritur para Gjykatës së Lartë mosmarrëveshjen e kompetencës lëndore dhe Kolegji Penal me vendimin nr. 00-2023-499, datë 23.03.2023, ka përcaktuar si kompetente Gjykatën e Posaçme, duke arsyetuar, ndër të tjera, se:

Kolegji konstaton se me ligjin nr. 41/2021, KPP ka pësuar disa ndryshime mes të cilave edhe në nenin 75/a të këtij Kodi, ku përcaktohet kompetenca e Gjykatës për Korrupsionin dhe Krimin e Organizuar. Me këto ndryshime, ligjvënësi ka parashikuar se gjykatat e posaçme gjykojnë krimet e listuara në shkronjën ‘a’ të këtij neni, mes të cilave edhe neni 232/a i Kodit Penal, vepër penale për të cilën dyshohet i hetuari B.Z. Kolegji vlerëson se në rastin konkret, Gjykata e Posaçme e Apelit në kushtet kur ka çmuar se këto ndryshime ligjore janë në kundërshtim me Kushtetutën, në thelb ka vënë në diskutim kushtetutshmërinë e neni 7 të ligjit nr. 41/2021 “Për disa shtesa dhe ndryshime në ligjin nr. 7905, datë 21.03.1995 “Kodit i Procedurës Penale të Republikës së Shqipërisë”, i ndryshuar. Një situatë e tillë ligjore është rregulluar nga neni 145 i Kushtetutës, që në funksion të garantimit të pavarësisë së gjyqtarëve, ka parashikuar se kur ato çmojnë se ligjet vijnë në kundërshtim me Kushtetutën nuk i zbatojnë ato. Por, në të njëjtën kohë, kjo dispozitë parashikon edhe detyrimin e gjyqtarëve që në një rast të tillë, të pezullojnë gjykimin dhe të dërgojnë çështjen në Gjykatën Kushtetuese. 

Kolegji vë në dukje se, Gjykata Kushtetuese ka marrë në shqyrtim kushtetutshmërinë e nenit 7 të ligjit 41/2021, ndonëse në atë rast kontrolli incidental i normës lidhej me togfjalëshin “paragrafi 2”, pas nenit 244 në dispozitën e kundërshtuar (neni 7 i ligjit 41/2021). Gjykata Kushtetuese në këtë rast ka marrë në shqyrtim pretendimin e gjykatës referuese se, dispozita e kundërshtuar cenon parimin e gjykatës së caktuar me ligj, pasi ngushton kompetencën lëndore të gjykatave të posaçme, duke zgjeruar kompetencën e gjykatave të juridiksionit të zakonshëm, në kundërshtim me nenin 135, pika 2, të Kushtetutës. Ndërkohë, në rastin objekt shqyrtimi, Gjykata e Posaçme e Apelit ka pretenduar të kundërtën, duke theksuar se ligjvënësi ka zgjeruar kompetencën lëndore të gjykatave të posaçme dhe ka ngushtuar kompetencën e gjykatave të juridiksionit të zakonshëm, në kundërshtim me nenin 135, pika 2 të Kushtetutës.
...

 Kolegji në zbatim të Kushtetutës dhe jurisprudencës së Gjykatës Kushtetuese, vlerëson se ndryshimet e nenit 75/a të KPP me ligjin 41/2021 nuk janë në kundërshtim me Kushtetutën. Në arritjen e këtij konkluzioni, Kolegji mban në konsideratë edhe faktin se ligjvënësi me këtë ndërhyrje në kompetencën lëndore të gjykatave të posaçme, ka pasur në vëmendje pikërisht qëllimin e normës kushtetuese (neni 135 pika 2) për të kategorizuar brenda juridiksionit penal të posaçëm ato vepra penale që janë në të njëjtin nivel për nga rëndësia dhe natyra e tyre. Konkretisht, me ndryshimet që ka pësuar nenin 75/a i KPP, në kompetencën lëndore të gjykatave të posaçme janë përfshirë edhe veprat penale të parashikuara nga Kreu VII i pjesës së posaçme të Kodit Penal, ‘Vepra me qëllime terroriste’. 

Kolegji thekson se veprat penale me qëllime terroriste për shkak të rëndësisë dhe natyrës së tyre, janë krime serioze që lidhen me faktin se terrorizmi paraqet një kërcënim të madh për paqen, sigurinë dhe stabilitetin kombëtar e ndërkombëtar. Terrorizmi vazhdon të jetë një prej kërcënimeve kryesore ndaj sigurisë globale, që kërcënon gëzimin e së drejtës për jetë, liri dhe integritetin fizik të viktimave, duke rrezikuar edhe cenimin e të drejtave të njeriut. Në këtë vështrim, Kolegji thekson se rëndësinë që ka hetimi dhe ndjekja penale e veprave me natyrë terroriste, duke vënë në dukje edhe faktin se ekziston një lidhje për nga rëndësia dhe natyra e këtyre veprave penale, ndërmjet krimit të organizuar dhe krimit terrorist, arsye për të cilën ligjvënësi i ka kategorizuar edhe këto vepra penale brenda juridiksionit penal të posaçëm.

